P6_TA(2005)0363

Valko-Venäjä

Euroopan parlamentin päätöslauselma Valko-Venäjästä

Euroopan parlamentti, joka

- ottaa huomioon aikaisemmat päätöslauselmansa Valko-Venäjän tilanteesta,

- ottaa huomioon erityisesti 10. maaliskuuta 2005 Valko-Venäjästä antamansa päätöslauselman [1], sekä 7. heinäkuuta 2005 Valko-Venäjän poliittisesta tilanteesta ja tiedotusvälineiden riippumattomuudesta antamansa päätöslauselman [2],

- ottaa huomioon Euroopan parlamentin mielipiteenvapauden Saharov-palkinnon, joka myönnettiin joulukuussa 2004 Valko-Venäjän journalistiyhdistykselle,

- ottaa huomioon Yhdistyneiden Kansakuntien 12. huhtikuuta 2005 antaman päätöslauselman Valko-Venäjän ihmisoikeustilanteesta,

- ottaa huomioon erityisesti demokratian edistämistä Valko-Venäjällä käsittelevän Euroopan unionin toimintasuunnitelman, jonka Euroopan parlamentin suhteista Valko-Venäjään vastaava valtuuskunta hyväksyi 23. helmikuuta 2005,

- ottaa huomioon Euroopan naapuruuspolitiikasta 12. toukokuuta 2004 annetun komission tiedonannon (KOM(2004)0373),

- ottaa huomioon Euroopan neuvoston parlamentaarisen yleiskokouksen antamat päätöslauselmat Valko-Venäjän tilanteesta ja erityisesti sen 28. huhtikuuta 2004 antaman päätöslauselman lehdistön vainosta Valko-Venäjällä,

- ottaa huomioon Euroopan unionin 2. heinäkuuta 2004 hyväksymät Valko-Venäjän viranomaisten vastaiset pakotteet, jotka määrättiin kolmen Valko-Venäjän oppositiojohtajan ja yhden toimittajan kadottua,

- ottaa huomioon puheenjohtajavaltion EU:n puolesta 2. elokuuta 2005, 12. elokuuta 2005 ja 30. elokuuta 2005 antamat julkilausumat Valko-Venäjästä,

- ottaa huomioon komission päätöksen tehdä Deutsche Welle Radion kanssa 138000 euron sopimuksen Valko-Venäjään suuntautuvista riippumattomista radio- ja Internet-lähetyksistä vuoden ajaksi 1. marraskuuta 2005 alkaen,

- ottaa huomioon työjärjestyksen 103 artiklan 4 kohdan,

A. ottaa huomioon, että Valko-Venäjän tilanne ei suinkaan ole parantunut vaan heikentynyt edelleen siinä määrin, että ihmisoikeuksia loukataan räikeästi, alahuoneelta on riistetty lainsäädäntövalta ja talouselämä on presidentin käskyvallan alla; ottaa huomioon, että kyseisiin loukkauksiin sisältyvät muun muassa demokraattisen opposition edustajien vangitsemiset ja muut heihin kohdistetut sortotoimet,

B. ottaa huomioon, että useiden poliittisten puolueiden, 22 riippumattoman sanomalehden ja yli 50:n eri tasoilla toimivan ja erilaisia poliittisia vakaumuksia edustavan demokratiaa kannattavan kansalaisjärjestön sekä useiden koulutuslaitosten toiminta on viime vuosina lopetettu "teknisistä" syistä, vaikka kaikissa tapauksissa näitä organisaatioita on selvästikin rangaistu presidentin ja hänen menettelytapojensa arvostelusta,

C. ottaa huomioon, että Valko-Venäjän oikeusministeri Viktar Halavanau on antanut poliittisten puolueiden, ammattiliittojen, yhteenliittymien, kansalaisaloitteiden ja -liikkeiden liittoutumien pakollista rekisteröintiä koskevan asetuksen, jolla pyritään estämään sellaisten poliittisten voimien yhdistyminen, jotka kannattaisivat Aleksander Lukašenkon haastajaa ensi vuoden presidentinvaaleissa,

D. ottaa huomioon, että Valko-Venäjän presidentti Lukašenko antoi 13. syyskuuta 2005 asetuksen, joka myönsi hänelle oikeuden armahtaa omaisuusrikoksista tuomittuja, mitä voidaan pitää jälleen uutena askeleena kohti maan kaikkien toimivaltuuksien, lainkäyttövalta mukaan luettuna, monopoloimista,

E. ottaa huomioon, että YK:n ihmisoikeustoimikunta arvosteli Valko-Venäjää huhtikuussa 2005 siitä, että maasta raportoidaan jatkuvasti kansalaisjärjestöjen, kansallisia vähemmistöjä edustavien järjestöjen, riippumattomien tiedonvälittäjien, oppositiopuolueiden, sitoutumattomien ammattiyhdistysten ja uskonnollisten järjestöjen vainoamisesta ja niiden toiminnan lakkauttamisesta sekä demokraattiseen toimintaan, riippumattomien tiedotusvälineiden toiminta mukaan luettuna, osallistuvien henkilöiden vainoamisesta,

F. ottaa huomioon, että riippumattomien yliopistojen sulkeminen Valko-Venäjällä on johtanut maanpaossa oleville valkovenäläisille opiskelijoille tarkoitetun eurooppalaisen humanistisen yliopiston avaamiseen Vilnassa,

G. ottaa huomioon, että Valko-Venäjällä tapahtuu jatkuvasti poliittisista syistä demokratialiikkeen aktivistien ja riippumattomien toimittajien pidätyksiä ja oikeudenkäyntejä sekä ulkomaalaisten karkotuksia,

H. ottaa huomioon, että lukuisat katoamistapaukset ovat edelleen ratkaisematta,

I. ottaa huomioon, että Valko-Venäjän oikeusministeriö julisti 12. toukokuuta 2005 maassa toimivan puolalaisten liiton johdon laittomasti valituksi, että painotalo kieltäytyi hallituksen käskystä painamasta puolalaista Glos znad Niemna -viikkolehteä ja että hallituksen alaisuudessa painettiin väärennettyjä painoksia,

J. ottaa huomioon, että Lukašenkon hallinto kutsui 27. elokuuta 2005 koolle Valko-Venäjän puolalaisten liiton johtokunnan, pakotti demokraattisen ja laillisesti valitun johdon eroamaan ja korvasi sen Lukašenkon hallinnolle uskollisella johtokunnalla,

K. ottaa huomioon, että muiden vähemmistöjen, romanit mukaan luettuina, sekä uskonnollisten vähemmistöjen asema on jatkuvasti heikentynyt ja että protestanttiset kirkot on suljettu ja evankelis-luterilaisen kirkon toiminta kielletty,

L. toteaa, että oikeus vapaaseen tiedonsaantiin on estetty, kaikki televisio-ohjelmat, riippumatta siitä, ovatko ne kansallisia vai alueellisia, ovat hallituksen valvonnassa ja kaikkia Internet-yhteyksiä hallitsee valtion omistama yritys, joka on sulkenut useita käyttöliittymiä ja verkkosivuja,

M. ottaa huomioon, että kaikkia kaapelitelevisio-operaattoreita vainotaan Valko-Venäjän hallituksen kieltämien ulkomaisten kanavien esittämisen vuoksi; ottaa huomioon, että tämän perusteella valkovenäläisiltä kaapelitelevisio-operaattoreilta on kielletty kaikkien ukrainalaisten kanavien ja puolalaisen Polonia-kanavan lähetysten välittäminen,

N. ottaa huomioon, että valtion viranomaiset ovat lopettaneet kokonaan toimilupien myöntämisen uusille sanomalehdille, että sanomalehtiä ja toimittajia haastetaan oikeuteen päivittäin ja että monille nykyisille sanomalehdille on määrätty raskaita sakkoja, joiden vuoksi ne eivät voi jatkaa ilmestymistään,

O. toteaa, että presidentti Lukašenko on tehnyt eurooppalaisten ja valkovenäläisten kansalaisjärjestöjen kansainväliselle verkostolle lähestulkoon mahdottomaksi auttaa Tšernobylin onnettomuudesta kärsiviä lapsia, jotta nämä voisivat matkustaa muihin maihin toipumista varten,

P. ottaa huomioon, että Puola kutsui suurlähettiläänsä Minskistä tilapäisesti takaisin sen jälkeen, kun useita diplomaatteja oli karkotettu, ja torjui presidentti Lukašenkon syytteet, joiden mukaan Puola oli sekaantunut hänen maansa asioihin,

Q. ottaa huomioon, että presidentti Lukašenko esitti Yhdistyneiden Kansakuntien huippukokouksessa New Yorkissa 15. syyskuuta 2005 syytöksen, joka koski YK:n ihmisoikeuselimien väärinkäyttöä vallankäyttötarkoituksiin muissa maissa,

R. katsoo, että neuvoston asenteesta Valko-Venäjää kohtaan on puuttunut päättäväisyys ja määrätietoisuus,

1. tuomitsee jyrkästi Valko-Venäjän hallinnon mielivaltaiset hyökkäykset tiedotusvälineitä, vähemmistö- ja ihmisoikeusaktivisteja, opposition jäseniä, uskonnollisia johtajia ja kaikkia muita kohtaan, jotka yrittävät ilmaista vapaasti kriittisiä mielipiteitä presidentistä ja hallinnosta, mitkä ilmenevät mielivaltaisina pidätyksinä, pidätettyjen huonona kohteluna, katoamisina, poliittisena vainona ja muina sortotoimina, joilla hallinto pitää demokratian ja oikeusvaltion perusperiaatteita pilkkanaan;

2. tuomitsee Valko-Venäjän hallituksen 17. elokuuta 2005 ulkomaisen avun vastaanottamista koskevaan asetukseen 460 tekemän muutoksen, jossa laajennetaan niiden kohteiden luetteloa, joihin ulkomaista apua ei voida käyttää; toteaa, että nyt on kiellettyä vastaanottaa ja käyttää kansainvälistä apua "perustuslainvastaisiin tarkoituksiin", viranomaisten vastustamiseen, Valko-Venäjän sisäisiin asioihin puuttumiseen, vaalien tai kansanäänestysten valmisteluun, kokousten, joukkokokousten, boikottien ja lakkojen järjestämiseen sekä propagandamateriaalin laatimiseen ja levittämiseen ja että ulkomaisia varoja ei voida käyttää minkäänlaisten konferenssien, seminaarien eikä kokousten järjestämiseen;

3. tuomitsee hallituksen 22. elokuuta 2005 tekemän päätöksen kieltää Valko-Venäjällä yli 400 vuotta toimineen evankelis-luterilaisen kirkon toiminta; huomauttaa, että evankelis-luterilaisen kirkon toiminta kiellettiin, koska sillä ei ollut virallista osoitetta ja että sillä ei voinutkaan olla virallista osoitetta, koska viranomaiset olivat jo aikaisemmin sulkeneet kaikki sen kirkot Valko-Venäjän uskonnonvapauslain vastaisesti;

4. tuomitsee hallituksen toimet Valko-Venäjän puolalaisten liittoa (ZPB) vastaan vuonna 1995 solmitun kansallisten vähemmistöjen suojelua koskevan Euroopan neuvoston puiteyleissopimuksen perusperiaatteiden rikkomuksena ja yrityksenä hillitä suurinta kansalaisjärjestöä ja yhtä niistä harvoista, joka ei ole ollut hallituksen valvonnassa; muistuttaa, että vähemmistöjen oikeuksien kunnioittamiseen kuuluu myös yhdistymisvapauden ja järjestön lakisääteisesti valittujen elinten tunnustaminen; pitää valitettavana, että hallitus on pyrkinyt ottamaan valvontaansa Glos znad Niemna -lehden;

5. tuomitsee sen, että hallitus vainoaa jatkuvasti puolalaiseen vähemmistöön kuuluvia aktivisteja, jotka haluavat säilyttää järjestönsä riippumattomuuden; toteaa, että aktiivisimpia häiritään haastamalla heidät toistuvasti syyttäjänviraston tai poliisin kuultaviksi, että ZPB:n johtaja Angelika Borys on ollut kuulusteltavana yli 50 kertaa viime viikkojen aikana ja että ZPB:n perustajajäsen ja nykyinen varapuheenjohtaja Tadeusz Gawin tuomittiin kuukaudeksi vankilaan;

6. tuomitsee ZPB:n aktivistien Jozef Parzeckin, Wieslaw Kiewlakin, Andrzej Pisalnikin ja Andrzej Poczobutin tuomitsemisen jopa kahden vuoden vankeusrangaistukseen väärennettyjen rikossyytteiden nojalla;

7. tuomitsee Valko-Venäjän romanivähemmistölle aiheutetun täydellisen syrjäytymisen ja kyseisen vähemmistön perusoikeuksien rajoittamisen ja tuomitsee jyrkästi virallisissa tiedotusvälineissä esiintyvän romaniväestöön kohdistetun vihanlietsonnan;

8. tuomitsee Valko-Venäjän viranomaiset siitä, etteivät ne myöntäneet viisumeja tietojenkeruumatkalle 8. elokuuta 2005 lähteneelle Euroopan parlamentin valtuuskunnalle;

9. kehottaa neuvostoa ja komissiota perustamaan kansalaisjärjestöjä, ihmisoikeusaktivisteja ja vähemmistöjen aktivisteja tukevan apuraha-, vierailu- ja harjoitteluohjelman;

10. katsoo, että mikäli Valko-Venäjän viranomaiset eivät onnistu parantamaan sananvapauden, kokoontumisvapauden ja uskonnonvapauden tämänhetkistä tilaa vaan sallivat tilanteen heiketä entisestään, komission, neuvoston ja parlamentin olisi välittömästi ulotettava viisumikielto niihin Valko-Venäjän viranomaisiin, jotka ovat osallistuneet tähän vainoamiseen; katsoo, että Lukašenkon hallituksen vastaisiin sanktioihin olisi sisällyttävä Valko-Venäjän viranomaisten ulkomailla olevien varojen jäädyttäminen;

11. korostaa jälleen kerran, että Euroopan unionin ja Valko-Venäjän suhteiden kehitys riippuu jatkossakin maan demokratia- ja uudistuskehityksestä ja valkovenäläisten mahdollisuudesta käyttää puolueettomia, vapaita ja avoimia tiedotusvälineitä sekä vähemmistöjen oikeuksien ja vapauksien sekä uskonnonvapauden kunnioittamisesta;

12. panee tyytyväisenä merkille, että komissio on myöntänyt lisätukea Valko-Venäjälle suuntautuvaan riippumattomaan lähetystoimintaan; korostaa, että on tärkeää tarjota Valko-Venäjän kansalle korkealaatuista ja riippumatonta tietoa; kehottaa jälleen neuvostoa ja komissiota kantamaan naapuruuspolitiikkastrategian mukaisen vastuunsa Valko-Venäjän kansalaisten tukemisesta ja säätämään Euroopan naapuruuspolitiikan tavoitteita vastaavasta rahoitusohjelmasta, siten että tukitoimet sopeutetaan Valko-Venäjää varten; vaatii neuvostoa ja komissiota myöntämään mahdollisimman pikaisesti vielä enemmän apua Valko-Venäjän vapaille tiedotusvälineille ja riippumattomille kansalaisjärjestöille sekä laajentamaan lähetystoimintaa koskevia aloitteita;

13. kehottaa komissiota varmistamaan, ettei valekansalaisjärjestöille, joita Valko-Venäjän viranomaiset ovat luoneet saadakseen varoja ulkomaisilta lahjoittajilta, myönnetä EU-rahoitusta eikä tukea EU:n talousarviosta;

14. kehottaa komissiota ja neuvostoa tukemaan demokraattisesti valittua ZPB:n johtokuntaa sekä muiden demokraattisesti valittujen kansalaisjärjestöjen johtokuntia, jotka myös ovat Lukašenkon hallinnon sortotoimien kohteena;

15. vaatii nimittämään korkean tason valtuuskunnan, joka lähetetään tietojenkeruumatkalle Valko-Venäjälle ja joka raportoi matkan tuloksista parlamentille;

16. tukee voimakkaasti komission puheenjohtajan ilmoitusta erityisdiplomaatin nimittämisestä Valko-Venäjälle seuraamaan ihmisoikeustilannetta ja kehottaa komissiota nopeuttamaan Euroopan unionin pysyvän edustuston avaamista Minskissä, jotta EU voi paremmin jakaa tietoa, koordinoida hankkeita ja seurata tilannetta Valko-Venäjällä;

17. kehottaa neuvostoa ja komissiota ottamaan Valko-Venäjän kysymyksen esille Venäjän viranomaisten kanssa, jotta EU ja Venäjä voivat määrittää yhteisen vastuunsa konkreettisten demokraattisten muutosten toteuttamiseksi Valko-Venäjällä;

18. vetoaa kaikkiin Euroopan unionin jäsenvaltioihin, jotta ne aloittaisivat ilmaisten viisumien myöntämisen Valko-Venäjän kansalaisille;

19. kehottaa eurooppalaisia poliittisia puolueita ja Euroopan parlamentin poliittisia ryhmiä lisäämään yhteyksiään Valko-Venäjän oppositioon sekä sille antamaansa poliittista tukea;

20. kehottaa puhemiestä välittämään tämän päätöslauselman neuvostolle, komissiolle, jäsenvaltioiden parlamenteille ja hallituksille sekä Etyjin ja Euroopan neuvoston parlamentaarisille yleiskokouksille.

[1] Hyväksytyt tekstit, P6_TA(2005)0080.

[2] Hyväksytyt tekstit, P6_TA(2005)0295.

--------------------------------------------------